标题：中白词
基本信息
庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。棫自序谓：“向从北宋溯五代十国，今复下求南宋得失离合之故”，足见其词学渊源所自。与谭献齐名。朱孝臧合题二家词集云：“皋文说，沆瀣得庄、谭。感遇霜飞怜镜子，会心衣润费炉烟，妙不著言诠。”（《彊村语业》卷三）据此，知二氏固常州派之后劲也。
简介
清代词集。作者是庄棫 （庄鼳[jú] ），他是清代常州词派中晚期的代表词人之一，他的《中白词》因为讲究比兴寄托,温婉深厚而缠绵缥缈，在当时就得到谭献、陈廷焯等人的高度评价。于今却因为意旨隐晦，守成而不知创变,遂未能在词史上得到今人的肯定。本文试通过了解庄棫的生平思想,进而重新审视把握《中白词》独特的思想内容和艺术特色。
全文
自序一戊午刻词四十首于京师。后间有作。不复著录。今年夏。李君冰叔序薛慰农江舟欸乃集词。言薛君之作。中多郁伊。非漫为也。索居白下。风雨如晦。稍稍为之。归次旧日所作。遂乃成帙。予无升沈得丧之戚。其善自怀思。则自少壮至今。固无殊也。查工片石。即予字之切韵。取以弁言。无余义焉。若谓词之道小。不足尽所长。此其所以为片石与。是又郢书而燕说矣。丙寅秋日识。自序二余自壬子学为词。至今十八年。综所作计之。几三百首。始以为难。继以为易。丙寅以后。由易而知难矣。于是向从北宋溯五代十国。今复下求南宋得失离合之故。戊辰五月。订所作。得八十余阕。讽咏数过。疵累毕呈。因益加删削。以附诗后。周草窗云。作词难。改词更难。吾于今益服斯言矣。己巳正月。题辞夫神之所宰。机之所抽。心之所游。境之所构。身之所接。力之所穷。孰能无所可寄哉。纵焉而已逝。荡焉而纷。鱼寄于水。鸟寄于木。人心寄于言。凡夫寄于荣利。庄棫寄于辞。填词源于乐。闺中之思乎。灵均之遗则乎。小子学诗可以兴。可以观。可以群。可以怨。沱潜洋洋。岷嶓峨峨。泛彼柏舟。容与逍遥。为鹤鸣。为沔水。为园有桃。为匏有苦叶。吾知之矣。吾知之于其诗也。谭献跋仁和谭复堂箧中词选。盛称蒿庵先生词。乡先辈陈亦峰白雨斋词话。倾倒尤至。晨夕讽诵。知两家之言。非阿私所好也。顾访求全本不可得。宣统己酉。识仁和许伏氏于沪上。承以蒿庵遗集十二卷见贻。乃光绪丙戌。先生之婿许氏承家豫章刻本。后三卷为词甲词乙词补遗。而词话所收。未尽编入。乙卯入都。江宁陈小树示以仁和蔡氏寿禛本。词话诸篇悉见其内。审为先生自撰词序所云戊午刻词四十首于京师之本。陈氏所见仅此。盖当时亦未得遗集也。颇思汇刊以传。偶语吴兴徐森玉。森玉亦酷爱蒿庵词。曾取遗集之词重雕。因检版片见赠。人事鲜暇。未遑理董。今年秋。静庵弟促完旧愿。因取蔡刻所多各篇。刻为续补遗。属弟妇江南苹合校印行。去森玉赠版之日。已忽忽近十年矣。乙丑嘉平。吴庠识于惜往日斋。中白词丹徒 庄 棫 中白 
忆旧游 草 
试平原极目。翠色芊绵。不尽烧痕。倚仗东风力。便迷离古道。能不消魂。有时暗拕长带。牵住石榴裙。看巷陌愔愔。郊塍漠漠。都是愁根。 温存。向谁寄。想万种春情。幽绪难论。莫把韶光负。任落花飞絮。分付芳尊。马嘶客向何处。娇杀玉楼人。漫寂寞空庭。藤芜满径深闭门。 
玉楼春 闭门海上春事寂然午梦阑珊不禁成咏 
空庭人静香篝冷。睡起无言妆懒整。莺声转转绕花旙。燕子双双穿藻井。 游丝袅向秋千影。佳约雨云无定准。梦中好事梦难寻。倦眼微挱徐自忖。 
南柯子 夜起露坐 
尘满芙蓉镜。香消菡萏炉。钗横鬓亸不堪扶。一任声声。夜漏滴铜壶。 浊酒微醒后。残妆乍卸初。此时清景好追摹。不见花梢明月。绕啼乌。 
绮罗香 归扬州作 
宿雨新晴。微寒乍暖。帘幕长垂清昼。草色冥迷。门外碧茵如绣。穿藻井、。翠羽迷离。掩珠箔、红楼依旧。共谁人、私语商量。韶光尽日镇相守。 匆匆江上去也。休说嬉春忒早。收灯时候。浅涨初生。吹起绿波微皱。昨野渡、萍絮飘时。恰大堤、柳枝歌就。漫惆怅、深院黄昏。泪痕揩满袖。 
瑞鹤仙 乙卯二月自海上归扬州见新燕赋 
燕飞妆懒整。细思量、双栖还让恁稳。屏间翠鬟隐。问青天碧海。可能相引。花梢弄影。漾愁心、阑干梦醒。更楼头、杨柳依依。说道好春将尽。 休省风流佳约。似水钿车。杜陵风景。芹泥蹴损。肠断处。更谁领。早归来帘幕。深深静押。絮语雕梁昼永。怕窗前、又有流莺。向人巧逞。 
侧犯 酴醿次清真韵 
恼红怨绿。浅匀腻粉新妆靓。人定。似缥缈琼楼露明镜。冰肌自掩袂。雪月深深径。风静。婪尾讌。光浮玉杯影。 盈盈压架。背立芳心莹。还记省。春闺鸦鬓共潘令。梦绕梨云。艳魂清迥。无语东风。夜阑金井。 
珍珠帘 归海上作 
熏风乍引齐纨扇。绕空阶、曲曲阑干行遍。香袅画帘深。又簟纹初展。倚枕支颐情缱绻。浑不觉、梦儿萦转。流眄。任寂莫闲庭。落红成片。 谁遣茧纸敲窗。似人来几案。乱翻书卷。蓦地起相寻。见白云天远。芳草满川梅雨后。只望断、江南何限。凄惋。对茶鼎沉沉。闲煎绿荈。 
水龙吟 和秦淮海 
小窗月影东风。单曳竚立轻寒骤。闲门静掩。湘帘不卷。深宵时候。已隔经年。更添愁绪。问君曾有。料春光满眼。王孙草色。离离远。迷荒甃。 一曲杨枝别后。恰依稀、探春时又。客中何处。侬今生怕。为侬消瘦。飞燕雕梁。落花深巷。一般搔首。更天涯是处。流莺满院。说新和旧。 
风流子 杨花 
柳绵飘不定。东风起、吹送到天涯。看著地旋飞。沾衣还起。浓春难觉。芳思都赊。梦何在。飞花迷巷陌。新绿上窗纱。一树密阴。回头犹恋。半池新涨。临水谁家。 分携愁难撇。为谁贴贴点。共委泥沙。空向短长亭畔。披拂香车。任无心宛转。偏劳人顾。有时渍涴。先被尘遮。休语翠楼夫婿。啼损栖鸦。 
花犯 陌上见杨柳 
粉墙阴。丝丝柳色。芊绵弄清景。暗尘轻莹。早梦绕江潭。愁绪难竟。去年绣阁藏鸦鬓。鞭丝更掩映。怎解道、娉婷丰度。征人难再问。 今年绿杨又依依。柔条似可折。天涯谁赠。飘荡里。阑干畔。游丝无定。待侬与、燕莺细语。春正在、梢头烟霭暝。漫忆那、水边飞絮。化萍青眼剩。 
阮郎归 卫河作 
一弯凉月碧云西。纤纤向客低。眉痕犹似画时齐。当年梦已迷。 官道水。久分携。玉骢何处嘶。当窗莫听夜乌啼。还愁霜满堤。 
兰陵王 如皋作 
水光定。明月流黄共映。鸳衾冷、罗绮旧情。牡蛎窗前客孤凭。新霜糁翠鬓。休问。流红暗径。朱楼晚、回首昔时。曾画山眉对妆镜。 愁孕有谁讯。便蚁酒重斟。麝煤都烬。秋风孤棹波清莹。和雁羽汀洲。荻花江国。新诗随处自题咏。管弦转愁听。 幽兴。且追趁。甚锦字筝调。心字香印。高城远隔天涯近。枉合贮钿钗。彩成花胜。匆匆归也。待寄与。泪懒揾。 
醉桃源 画眉鸟 
妆台镜子远山青。南都石黛横。问侬夫婿不知名。声声别有情。 疑鶗鴂。误流莺。还随蜂蝶并。筠笼几处傍帘旌。帘中笑语盈。 
蓦山溪 秋雨 
凭栏无语。绮思归何许。客里怕闻蝉。为难得、悲秋伴侣。流光冉冉。一换一番愁。鸠自拂。燕交飞。不断丝丝雨。 西风连日。渺渺长亭浦。流水送行舟。却望断、天涯羁旅。房栊归去。幽思转难忘。放翠幕。下珠帘。深锁云窗雾。 
婆罗门引 月下忆荷花 
夕阳渐下。晚来落月尚窥人。一弯乍吐冰轮。也学蛾眉新样。融入画堂春。喜纤云不起。玉宇无尘。 香醪一尊。理瑶琴、共谁陈。独自追凉小院。无语黄昏。相思何限。闹荷花、深处晚香匀。倚玉阑、绕转千巡。 
国香慢 画梅 
疏影横斜。是孤山往日。处士人家。幽香共谁寻觅。月色轻纱。不管清寒攀摘。一枝罥、流漾平沙。春风又相遇。涴地尘缁。穿迳苔遮。 芳心萦系久。却翠藤倒挂。俏露芳华。柔条披拂。倩谁寄与天涯。夜月沉沉妆阁。擫笛声、愁落琼葩。缤纷压寒碧。缥缈仙云。隐逐钿车。 
祝英台近 夜坐 
枕函欹。钗玉堕。深院晚凉卧。玉簟横陈。林影月筛破。往时曾怨春归。春归无那。再莫把、秋期错过。 湿香唾。绡云笼雾轻衫。粉汗细腰涴。山额融黄。风颤鬓丝簸。画屏低映双星。一年待到。却不解、流光推磨。 
高阳台 七夕 
星靥脂红。山眉黛绿。良宵门户愔愔。兰麝中衣。香囊合字霏金。流萤点点无心扑。绕雕阑、又上罗襟。正云屏。低度双星。银汉斜临。 秋期密约年年好。任人间儿女。乞巧穿针。自送春归。可怜盼到而今。相思一雨柔肠转。更休论、远水遥岑。影伶俜。露浥鸦鬟。月照鸳衾。 
惜奴娇 荷花 
红晕脂痕。照出水、新妆靓。幽情共、绿云低映。一曲西洲。谁采取、亭亭影。人静。对西风、淩波自省。 水佩风裳。偏又报、凉秋信。舞衣冷、幽香满径。压鬓谁簪。枉负了、闲心性。漫咏。泛一舸、田田万柄。 
朝玉阶 秋燕 
梁燕呢喃款款飞。新秋明日是、景全非。红襟飘瞥影霏微。愁将离恨说、意依依。 一春幽恨愿多违。相看桃李放、斗芳菲。思量真个倦游归。且随萤火绕、拂书帏。 
诉衷情 雨 
晚来帘幕卷东风。细雨湿冥濛。辜负俊游佳约。春事去匆匆。 云日转。透帘栊。瑞光融。等闲看了。染柳熏桃。种种情浓。 
鹧鸪天 溪上春望 
李白桃红次第开。何人溪上泛舟来。盘飱市远无兼味。樽酒家贫只旧醅。 慵拾翠。缓停杯。良辰美景且开怀。人生不向三春醉。何事东风淑景催。 
杏花天 燕 
画屏海燕来栖息。渐数到、清明寒食。芹泥著雨燕支湿。溪上落红谁拾。 往事忆雕梁藻饰。新巢垒、似曾相识。天涯浪迹终凄恻。几处红楼解得。 
采桑子 春暮 
桃花落后杨花落。更袅游丝。镇日帘垂。娇女深闺倦绣时。 平芜十里春衫薄。玉勒骄嘶。曾向天涯。难把心情说与伊。 
小重山 白门行馆望雨有怀 
密雨斜棱贴地匀。小楼声不断、似瑶筝。绿阴深处鸟还鸣。黄鹂啭、和入曲中听。 春事莫关情。流酸梅子熟、溅眉嚬。一川芳草自盈盈。绕阑久。阶上碧苔生。 
醉蓬莱 琴川尝作芦花四律属和余未答也又迟作冬花馆词亦久而不报秋水泛舟芦荻弥望而琴川新没于徐州眷念故人能无感喟 
乍西风萧瑟。芦荻芳洲。晚霞成绮。不道残秋。有画图如此。雪舞纤琼。月凝狂絮。更映盈盈水。又到重阳。故人何处。光阴弹指。 几载漂摇。为谁零落。放鹤亭高。愁心难已。点检寒英。情枉孤芳徒。一样征人。一般词客。各一番情思。且引兰舟。沿溪徐听。采菱歌起。 
烛影摇红 月季 
廿四番风。漫将花信从头数。一年一月一番新。不解情如许。海峤灵根暗孕。斗婵娟、尹邢共住。重帷深闭。匀粉调脂。含烟和露。 仙影重楼。晚春旧约荼蘼误。翦绒娇女艳隋宫。画阁还重遇。筛月笼云罥雾。倚金尊、深宵缓度。碧芽徐引。芳意深缄。莫教春去。 
木兰花慢 简周丈缦李云君壬叔 
被游丝一瞥。方解道、是残春。料处处园林。纷纷桃李。吹送香尘。销魂。漫天飞絮。到中庭、飏起看还匀。底事重帘不卷。从教误了芳辰。 风风雨雨乍新晴。几辈逐雕轮。想草软如茵。香车稳卧。说也忺人。温存。一襟幽思。绕深闺、千梦翠眉嚬。起向阑干斜倚。待看新月如银。 
南浦 落月 
落月转回廊。照镜台、翠眉深夜人静。相对不成眠。珠帘放、参差縠纹交并。玉钩斜处。鬓丝飘拂休回省。乍离碧海才一眴。行遍雕梁藻井。 初三下九佳期。枉旧曲侬翻。新妆自整。心事诉姮娥。游仙梦、还被落红吹醒。春将去也。博山炉袅沈檀冷。看他三五团栾候。佳约终宵欢永。 
传言玉女 白门久客春事将阑倩客为梅谱此遣兴 
肠断崔徽。偏写淡妆人面。游丝冉漾。又嬉春情倦。昨夜三更。梦向西洲曾见。一枝枝映，杂花如霰。 直到今朝。觉余香、尚眷恋。小窗横幅。锁重重幽怨。飘香未似。缭绕杨花满院。怕被香、把梦儿吹转。 
南柯子 晚春 
草绿闲门掩。苔深曲径迷。东风无力袅游丝。自向阑干、闲步觅春词。 画阁新阴暗。珠帘薄雾垂。多情遍有蜜蜂儿。依旧小庭来往、绕花枝。 
诉衷情 霞 
夕阳隐隐绕朱霞。红袖映窗纱。那得中山美酒。千日醉桃花。 烟槛隔。绣屏遮。漫嗟呀。春心自锁。一任游丝。袅向天涯。 
唐多令 即事 
斜日照疏棂。朱霞天半晴。袅游丝、百种轻盈。似解怜人春昼永。故宛转。写深情。 心字篆香萦。茶烟午梦清。绕空阶、新雨苔生。闲倚阑干无一事。直坐到。月华明。 
又 
飞雨洒空阶。罗帷风自开。隐车声缓送轻雷。鱼钥沉沉深院锁。难道有。玉人来。 心印篆成灰。铜壶箭漏催。逐行云、何处徘徊。露出疏篁三四点。有残月。且开怀。 
江城子 晓起 
水晶帘下看梳头。思悠悠。意悠悠。曾记多情、携我上兰舟。小院三年芳草绿。眉自画。月如钩。 纤腰一似柳枝柔。怕登楼。不知愁。只是悔教、夫婿觅封侯。拚把一春沉醉过。还夜夜。梦扬州。 
思佳客 春雨 
一曲歌成酒一杯。困人天气好亭台。沉沉春昼斜飞雨。寂寂闲门乱点苔。 花几簇。锦千堆。落红成阵映香腮。不如却下帘儿坐。自看同心七宝钗。 
无赖今年又晚春。一春风雨倍销魂。梁间归燕空留客。叶底流莺解骂人。 飞絮绕。落花频。佩环摇荡梦中云。闭门已过春三月。莫向青郊问画轮。 
端正妆成绣阁迟。卷帘终日雨丝丝。欲知庭外春多少。试看屏前影逶迤。 吹不断。望还迷。画栏蜂蝶各参差。空阶点滴如弦管。难把新词付与伊。 
六丑 冶城白桃花次沐庵韵 
渐凄迷万绿。且一洗、铅华颜色。道春欲归。春光偏爱惜。汤碎瑶魄。缟袂怜伊苦。者般姿态。向画阑欹侧。我言便觉人倾国。柳絮翻空。梨云凄咽。多情让伊幽洁。自刘郎去后。前事休说。 娇痴无力。任佩环、摇曳似旧。玄都梦、影寂寂。重来绮思空忆。剩盈盈夜月。与共凄恻。游丝袅、断肠难觅。拚尽把、雨雨风风受了。小庭狼藉。闲门锁、却怕人识。待御风、缥缈天台去。琼箫唤彻。 
扫花游 春寒 
飞花坠絮。竟欲送春归。晚风人悄。闲云共袅。向阑干望去。一般萦绕。轻暖轻寒。怎把轻绵换了。自颠倒。快唤取香醪。愁待伊扫。 
沉醉休坐啸。忆水畔兰舟。岸边桂棹。出门一笑。问韦郎可见。乱山残照。爱杀房栊。莫把香篝撇掉。暮烟罩。去添衣、且休游眺。 
尉迟杯 金陵怀古 
晴云绣。绕迤逦、雉蝶排层岫。凄凉六代烟花。惆怅朱楼红袖。闲门自锁。谁复向、长亭问新柳。望归鸿、去逐天涯。夕阳偏带明秀。 多情十二阑干。怕碧草侵阶。绮思非旧。燕语莺啼都休问。且镇日、帘儿共守。无憀是、琴丝茗椀。更谁识、新霜鸾镜有。但相思、弄笛桓伊。一江春水如酒。 
鹧鸪天 青溪 
九曲青溪一叶舟。山围潮打自风流。西园公子名无忌。南国佳人字莫愁。 溪上住。水边讴。往时歌舞已都休。新来识得相思苦。说起相思不自由。 
探春慢 春夜 
斗帐灯红。翠尊酒绿。洞户云罗缥缈。角枕栖鸳。香篝爇麝。竟是承平年少。拚放他春去。怎不把、春愁放掉。坐看蜡炬成灰。西窗钟动清晓。 残梦几回萦绕。趁密约风流。后堂春好。凤管幺弦。象棋双陆。次第莫教忘了。几许行云处。鬓丝拂、暗尘吹帽。惆怅鹃声。三更低唤春老。 
木兰花令 闺情 
娇云暖困柔情腻。罨画山屏眉映翠。帘波织就字回文。灯穗结成花并蒂。 石榴裙子腰支细。依旧锦囊罗带系。由来荡子爱倡家。谁令妆成门独倚。 
宴清都 燕 
春去寻王谢。花草亚、甚时梁燕才嫁。寻常巷陌。人人自比。莫愁声价。芹泥拾去还怕。醉梦里、宫衣暗卸。漫夕阳、低说兴亡。香巢且垒兰麝。 须知叶底流莺。树阴啼鴂。春残到夏。屏山似旧。帘栊未改。舞休歌罢。欢娱好趁良夜。快轻翦、云罗绣帊。更那堪、梅子青圆。蔷薇满架。 
浣溪沙 题士女图 
础润苔衣湿不干。落红飞尽尚经寒。庭前细雨更漫漫。 古髻学成妆阁坐。腰支人觉带围宽。沉沉不语向阑干。 
清平乐 曲径 
回廊一一。径窄衣衫逼。飞燕穿将帘子入。犹认寻常巷陌。 柳丝难绾春情。一池浅涨浮萍。池上莫教回首。杜鹃低唤声声。 
高阳台 初夏 
肠断花辰。心苏草甲。柔情不放人闲。又送春归。如何尚怯轻寒。落红飞絮看都尽。为绿阴、愁倚阑干。袅沉檀。一缕游丝。绕向帘间。 何须更写相思苦。倩回文云锦。小字冰纨。础润苔滋。泪痕拭也难干。庭前燕子双双舞。笑班姬、学制团栾。莫心酸。远岸江蓠。别院幽兰。 
西江月 
乍雨乍晴天气。轻寒轻暖帘栊。游丝飞絮已无踪。阁外湿云烟重。 绿树舟迷前浦。朱栏马滑溪桥。香车油壁漫相邀。谁是西陵苏小。 
好事近 
春去日迟迟。静锁一庭浓绿。深院翠帷亭午。梦鸳鸯稳宿。 门前流水是秦淮。风颤浪纹簇。牵动王孙归思。挂蒲帆十幅。 
曲游春 菜花 
小院飞花尽。看一畦寒菜。争弄晴色。点染余春。共水边藻荇。陇头麰麦。路转野棠隔。似刺绣、缕金交织。已遍开、万紫千红。休怪蝶衣无力。 漫忆。沟塍溜碧。记匝地榆钱。忙到寒食。美景匆匆。任翻阶芍药。画栏烟羃。叱犊横箫笛。醉又醒、罗衫风逼。笑有人、绮阁深深。那会相识。 
探芳讯 朴园 
步芳径。又草绿门闲。花红砌映。怅废池桥畔。难开旧奁镜。婵娟应共春光去。谁向湖山讯。漫褰衣、去上林亭。自循苔磴。 名胜恁休问。剩瓦砾凄迷。泪痕清莹。惆怅荒台。题咏尚能认。繁华逝水归肠断。娇困风吹醒。待何人、携酒重来酩酊。 
声声慢 春淮晚步 
朱栏人倚。绿水舟横。销魂只有秦淮。暮雨朝云。让谁点缀阳台。长堤柳枝渐绿。似佯羞、乱颤瑶钗。愁未遣。又眉弯新月。暗逐人来。 知否城闉将晚。过钿车偏送。塘外轻雷。障面飞花。纱侘羃雾疑开。游鱼翠澜漫搅。且勾留、衫影徘徊。春自远。背东风、香沁碧苔。 
步月 绣球 
暖雪纷铺。晴云低蹙。一庭静对秾绿。画帘乍卷，似月明金屋。俪琼萼、碧玉嫁时。夸朱彩、石家盈斛。妆台畔、钗凤颤徽。暗香遥触。 屏山新睡足。正刺绣深闺。云鬓斜矗。唾绒彩结。好重重团簇。惜春去、人倩淡妆。助花傲、夜娇银烛。雕阑压、胡蝶满园粉扑。 
卖花声 白门对雨作 
庭院草痕齐。绿涨凄迷。香泥湿透晕苔衣。燕子不来春已去。又到黄鹂。 花好是将离。人卜归期。王孙心事不须题。梅子雨肥风折笋。斗酒谁携。 
浪淘沙 秦淮水上看钟山 
槛夜是钟山。翠拥烟峦。山腰茅屋两三间。我却低头水上望。几个渔船。 金粉记当年。裙屐依然。一春心事有谁怜。燕子误将王谢认。来往翩跹。 
又 
绿水亚朱栏。柳色毶毶。渔舟撑出隔溪湾。如此风光何处去。休唱阳关。 山外更青山。一样烟峦。管弦寂寞意阑珊。那得珠帘重十里。不放春闲。 
忆分钗 夜坐 
江城晚。江渚远。梦魂自向千山转。孤衾寂。孤灯碧。几曲。一枝横笛。戚戚。 金尊款。清歌婉。昼长应恨良宵短。家园隔。佳辰掷。老大征人。远游行客。恻恻。 
高阳台 长乐渡 
长乐渡边。秦淮水畔。莫愁艇子曾携。一曲西河。尊前往事依稀。浮萍绿涨前溪遍。问六朝、遗迹都迷。映玻璃。白下城南。武定桥西。 行人共说风光好。爱沙边鸥梦。雨后莺啼。投老方回。练裙十幅谁题。相思子夜春还夏。到欢闻、先已凄凄。更休提。烟外斜阳。柳外长堤。 
又 新月 
舞燕翾风。晴霓散雨。一弯露蛾眉。准备新晴。明朝去踏沙堤。影儿满地看都好。喜绿阴、青子离披。望还疑。穿遍闲云。飞上高枝。 帘钩不改春时样。误几回良夜。几度佳期。暝色才开。依然国色天姿。团栾渐露微微意。到初三、便是芳时。好看伊。光满雕阑。彩泛金卮。 
凤凰台上忆吹箫 怀丁保庵兴化 
拱极台边。昭阳湖畔。微风吹送清讴。有一枝渔笛。相与勾留。又是三年不见。巾带缓、似旧风流。空相忆。江蓠远岸。杜若芳洲。 悠悠。浪游廿载。题咏遍津亭。自豁吟眸。剩小红低唱。巧啭歌喉。我是江郎才尽。台城路、谁与绸缪。休重问、青青荠麦。冷月扬州。 
满庭芳 别沐庵 
花是将离。曲成懊恼。满城草绿烟含。片帆归去。行客柳毵毵。同是衰时庚信。婆娑影、我觉难堪。消魂处、今宵酒醒。好句自幽探。 深缄。无一字。嬉春已倦。芳思都芟。想画梁双燕。相对呢喃。休忆卢家小妇。何人去、洒泪江潭。都忘却、朱樱绿笋。沉醉是淮南。 
临江仙 江行杂咏 
绿草萋萋波滟滟。出门一笑舟横。客心何处最伤情。石城桥畔路。直是少人行。 往事六朝都不见。莫愁留得湖名。湖边莫去访娉婷。画船人似玉。端正自吹笙。 
才到江津闻唤渡。岸傍还插旌旗。江南江北望迷离。无心鸥鹭好。来往各忘机。 此际涉江何处去。落花流水天涯。蘼芜杜若有谁遗。晚山青不断。幕府路逶迤。 
绕遍青山横北郭。郭门正对苔矶。矶边燕子几时飞。江空沙岸阔。风定客舟归。 尚有石亭今不见。卧碑宸翰留题。承平风景记依稀。战征将廿载。涕泪暗双重。 
帆颭微风深碧浪。远天低度行云。客中风景向谁陈。山知今古事。水惯送行人。 坐看舟移芳草岸。岸边沙鸟来频。百年行客几逡巡。不如沽美酒。归醉画堂春。 
扬州慢 过扬州作 
飞絮时光。熟梅天气。片帆又到扬州。绕荒城十里。尚似旧淮流。过多少、寻常巷陌。衔泥飞燕。何处勾留。望红楼人语。沉沉深押帘钩。 杜郎老去。有何人、能诉清愁。喜学语雏莺。新声百舌。不解含羞。好向绿阴深处。西风动、怕报凉秋。已酴醿开到。行人休忆春游。 
少年游 
画帘深押理春蚕。金粟一灯含。帘外黄昏。满天梅雨。肠断是江南。 帘间燕子双栖稳。帘内语喃喃。抽茧情怀。化蛾心事。风味十年谙。 
虞美人 午梦 
暖风吹送晴丝碧。深院珠帘隔。梦回枕上意难忘。行遍三吴三蜀、又三湘。 寸心万里天涯绕。草色闲门好。春风过了又秋风。岁岁年年、都在酒尊中。 
戚氏 归自白门绿阴满径流莺睍睆好音动人率然赋之不自知其言之长也 
看花回。又看新绿护楼台。几处轻阴。昼长无事。去徘徊。尘埃。点苍苔。芳心撩乱碧云钗。消魂连番花信。向人蜂蝶自飞来。斗草情绪。寻花心事。个侬谁共衔杯。记筵陈夏屋。香满春殿。羯鼓频催。 螺黛浅画蛾眉。朱颜渐老。宝镜又慵开。游丝绕。旧欢休忆。倦眼徐揩。遣幽怀。薄霭翠幕四垂。似水静悄空阶。脆圆荐酒。沁齿流酸。结子还有青梅。 百啭流莺巧。任啼鴂老。听杜鹃哀。怊怅高楼影事。共文箫、宛转韵幽谐。一般斗酒双柑。竹林深处。招隐人何在。枉早春、游冶花如海。思往事、空令愁埋。惨绿衣、手自亲裁。奈流光、迅速信音乖。想方塘外。钿车稳卧。缓送轻雷。 
玉胡蝶 本意 
断送一春芳思。小庭寂寂。独自飞来。未到秋残。湘帘且与徘徊。听流莺、怕窥绿树。闻啼鸟、愁见青梅。黯楼台。一池芳草。满院苍苔。 安排午晴晒粉。翠迷杨柳。红讶玫瑰。莫遇庄生。枕中幽梦费疑猜。舞衣翻、应游上苑。仙风送、可引蓬莱。绕闲阶。滕王图画。相映空斋。 
风入松 
微风细细送行云。云散远天青。秋千柱散花飞后。剩遥山、眉黛轻盈。冷落后堂宿燕。凄迷湿树啼莺。 残阳遍解向人明。蛛网罥新晴。疏帘清簟情无限。更何须、载酒林亭。别有一般惆怅。弯弯新月初生。 
玲珑四犯 
梦里余春。便睡不成眠。娇困慵起。宝帐低垂。胡蝶一生花底。深院燕语莺啼。且认作、满园桃李。好蒙头、过了时光。一任岁华如驶。 簟痕微拂纤纤指。鬓云松、欲梳还止。寻芳懒向花枝问。谁把流苏亲理。凭问陌上行人。到处香车流水。拥鸳衾休问。风自颤。漾帘苇。 
浣溪沙 
帘幕愔愔望转深。帘间莺燕自沉吟。熟梅天气半晴阴。 日照纱窗人未起。风吹罗帐困难禁。无心再去理瑶琴。 
一萼红 盘香 
写相思。倩柔丝万缕。午梦乍醒时。巧样回文。断魂心字。引将筠管潜吹。画堂深杂和兰麝。任萦回、谁与拨余灰。桦烛良宵。输他蜡泪。尚说成堆。 莫认铜槃承露。是春心微逗。一线灵犀。宛转柔肠。缠绵芳思。向人情自依依。更好共、书笺药裹。傍帘旌、终日总相宜。只有往时荀令。未解怜伊。 
潇潇雨 喷壶 
闲庭无一事。听萧萧、叶响药栏频。似跳珠溅玉。洒来自密。喷处还匀。多为盛将仙露。来写十分春。润逼衣篝静。美景良辰。 谁把玲珑巧凿。向清泉一掬。只为芳尘。便柔荑纤手。都是灌花人。料灵苗、能解滋味。涨香泥、不藉雨和云。花间隐、问壶公去。可许容身。 
清平乐 
昼长人静。红日纱窗映。午梦初回魂乍定。说是伤春酒病。 罗衫汗透难干。簟纹玉腕斑斑。起向中庭闲步。一双胡蝶帘间。 
永遇乐 辛幼安北固山词红友佚而不录得毋有未备与梅雨满天闲赋此调易其壮语出以曼辞亦才人之狡狯也 
帘影如丝。如丝疏雨。消遣清昼。润逼衣篝。青䌷滑腻。卷榴裙皱。阴浓晕翠。苔深涨绿。休忆落红鸳甃。恁含愁、阑干独倚。泪痕湿。透衫袖。 空阶黯黯。谁弹筝琶。相杂深宵玉漏。梅子黄时。满川烟草。风味江南又。更容幽隐。绝无人到。海燕雕梁共守。凭谁晓、晴霁较准。镜螺眉岫。 
六州歌头 
门迎众绿。还放石榴红。人如醉。娇欲睡。起先慵。静帘栊。愁绪天涯绕。共莺燕。随蜂蝶。曾几度。额黄染。脸脂融。剩得轻阴。阁外深深护。雨湿烟浓。望江南江北。绮思去无踪。似水韶华。太匆匆。 记嬉游处。春如海。花飞径。乍相逢。佳约误。钿车过。更谁从。影朦胧。旧日庭前月。似团扇。又熏风。秋未到。欢长好。意惺松。纤手瑶琴自抚。仙裾戛、玉佩丁冬。任鸳鸯六六。水宿梦相通。碧涨悠溶。 
蝶恋花 
城上斜阳依绿树。门外斑骓。见了还相顾。玉勒珠鞭何处住。回头不觉天将暮。 风里余花都散去。不省分开。何日能得遇。凝睇窥君君莫误。几多心事从君诉。 
百丈游丝牵别院。行到门前。忽见韦郎面。欲待回身钗乍颤。近前却喜无人见。 握手匆匆难久恋。还怕人知。但弄团团扇。强得分开心暗战。归时莫把朱颜变。 
绿树阴阴晴昼午。过了残春。红萼谁为主。宛转花旙勤拥护。帘前错唤金鹦鹉。 回首行云迷洞户。不道今朝。还比前朝苦。百草千花羞看取。相思只有侬和女。 
残梦初回新睡足。忽被东风。吹上横江曲。寄语归期休暗卜。归来梦亦难重续。 隐约遥峰窗外绿。不许临行。私语频相属。过眼芳华真太促。从今望断横波目。 
壶中天慢 
行云何处。却分明、依旧昨宵华月。城上乌啼啼未晓。正好三更时节。巷口烟深。窗间烛暗。乍见心先怯。那能再与。殷勤深诉离别。 回忆往日来时。手中团扇。竟难教抛撇。几曲银屏天样远。更有轻纱隔绝。欲住无言。为愁含笑。此际心如结。遥知去后。比前更觉凄切。 
瑞鹤仙 
望钿车何处。香乍拂、暗锁一庭薄雾。云窗小院罅。恍屏山曲曲。纱笼珍护。玳梁几许。问海燕、芳踪可住。看红襟飘瞥。重到画屏。漫把人误。 苦忆年年远道。水驿山程。空怨零雨。莺声暗诉。催春至。共谁语。怕高楼去后。花枝满眼。东风吹向绣户。更青青柳色。陌上费人凝伫。 
想见欢 
春愁直上遥山。绣帘间。赢得蛾眉宫样、月儿弯。 云和雨。烟和雾。一般般。可恨红尘、遮得断人间。 
深林几睡啼咬。梦如烟。直到梦难寻处、倍缠绵。 蝶自舞。莺自语。总凄然。明月空庭、如水似华年。 
定风波 
为有书来与我期。便从兰杜惹相思。昨夜蝶衣刚入梦。珍重。东风要到送春时。 三月正当三十日。占得。春光毕竟共春归。只有成阴并结子。都是。而今但愿著花迟。 
菩萨蛮 
人人都说江南好。今生只合江南老。水调怨扬州。月明花满楼。 当时年少乐。湖上春衫薄。春水碧于烟。绿阴藏画船。 
香车道上搴珠箔。行人问道谁家乐。娇小不胜春。输他金屋人。 衣衫飞雪积。独倚阑干立。若解斗芳菲。雪中花满枝。 
阑干深院无人语。画屏金雀参差舞。懒起学浓妆。偷闲绣凤皇。 轻云帘乍卷。香雾罗帏掩。记得嫁王昌。盈盈出画堂。 
黄云碛里千堆雪。吹残琼笛关山月。驿骑昨宵回。江南放早梅。 梅花开复落。红雨霏妆阁。薄雾碍游人。青郊断画轮。 
念奴娇 
流云乍歇。又当空推出。一轮明月。月自多情能照我。怎奈我伤离别。鬓已成丝，眉常蹙黛。此后从谁说。那堪回首。班骓系岸时节。 几回远寄鸾牋。深藏怀袖。字字愁磨灭。欲待将书重一读。读又柔肠千结。便得常留。也难相比。携手重亲接。不知今夜。梦魂可化胡蝶。 
浪淘沙 
衰柳暮栖鸦。楼畔残霞。珠帘半卷玉钩斜。只有个人帘外坐。今日谁家。 旧事漫嗟呀。镜影窗纱。音书字字记无差。记不尽时抛却去。流水天涯。 
凤凰台上忆吹箫 
瓜渚烟消。芜城月冷。何年重与清游。对妆台明镜。欲说还羞。多少东风过了。去缥缈、何处勾留。都非旧。君还记否。吹梦西洲。 悠悠。芳辰转眼。谁料到而今。尽日楼头。念渡江人远。侬更添忧。天际音书久断。还望断、天际归舟。春回也、怎能教人。忘了闲愁。 
丑奴儿慢 
飞来莺燕。惊破绿窗残梦。看几处花昏柳暝。云暗烟笼。望帝春心。枝头曾否解啼红。阑干曲曲。游丝细细。愁杀游蜂。 长记那时。成蹊桃李。一样鲜秾。到此际、风风雨雨。谁写春容。迢递仙源。何人寻约到山中。蛾眉休说。入门时候。妒恨偏工。 
菩萨蛮 
曈昽红日才当午。一钩新月天边吐。相去几多时。参差形影随。 深宵朱户里。环佩声徐起。倘许共徘徊。罗帷可暂开。 
宝函钿雀金泥凤。钗梁欹侧云鬓重。莫遣梦儿酣。江南春色阑。 音书金雀断。芳草芙蓉岸。当户理机丝。年年战士衣。 
沉沉私语谁家院。阑干共倚珠帘卷。侬等自情痴。郎心知不知。 重楼欢笑息。香袅篆烟直。何日莫愁堂。双双上画梁。 
六铢衣薄迷香雾。画屏曲曲山无数。生小爱新妆。输人眉黛长。 梦回深院静。月过秋千影。宫里醉西施。乌啼台上时。 
摸鱼子 
盼春回、者番风信。柳枝新绿初吐。飞来几处红襟燕。恣拂向人帘户。闲记取。可解识、雕梁旧日曾栖处。呢喃絮语。惹叶底蜂围。花间蝶扰。好景有谁主。 阑干外。丝雨轻笼羃雾。牢愁岑寂谁诉。嬉游那用湔裙约。春色满园关住。君莫误。只一例、沾泥渍水同尘土。斜阳远树。正回首凭阑。伤心无限。冥冥暮云度。 
一萼红 秋日海棠 
影离披。又泬寥天气。木落已多时。败叶舒英。新红吐艳。那料花发高枝。惜春去、伤心飘堕。曾说与、想见隔年期。旖旎心情。止余官柳。一样垂丝。 秋思番番更换。念天涯海角。何故来归。态度依然。丰姿似旧。偏怜妆阁依依。且共他、高烧绛蜡。照靓妆、相对夜何其。若问月中桂树。可解相思。 
迷神引 秋草 
莫道春来秋更绿。浑不似春情绪。花开叶底。等是虫鸣苦。曲篱穿。幽径绕。丛荒圃。恁向方塘外。闲看取。镜里芰荷声。送凉雨。 旧约湔裙。何处嬉春侣。剩乱蛩飞。寒蝉噪。乍来还去。偏疑作。春花舞。渐改青衫。怎不向。雕阑伫。也曾见烧痕。迷远渚。怕看到飘摇。随风举。 
忆瑶姬 白秋海棠 
凉意当门。看玲珑琢玉。一抹烟痕。画屏新梦转。映玉阶罗袜。月影黄昏。微融粉褪。细贴黄匀。更净无暗尘。就侬还撇低旋顾。心事谁论。到此际、恁解温存。 冰纨掩面。纤素含颦。香户谁共倚。怕玉簪相对。先为消魂。蓝桥杳。银烛空陈。阑干凭独倚。西风冷、罗袂单寒手自扪。 
月下笛 索居荒邨风雨如晦迟梅不发谱此赋之 
作就轻阴。留花不放。似愁花谢。春心暗逗。自叠宫衣小窗下。陇头驿使何须问。待消受、脂香粉麝。漫惊回梦雨。西窗翦烛。苦吟深夜。 珠泻。纷飘瓦。正闭置重帷。晚妆妆卸。空阶淅沥。笛声谁黄描写。园林终有开时候。玉蝶罗浮更休忆。扬州东阁。往时情话。 
绛都春 曲塘朱氏有牡丹二株晚赠钟丈而不著花钟归江上移于北庄春日载阳骈生蓓蕾词以记之 
春回玉砌。有天涯倦客。闲倚朱栏。十载旧情。凄迷庭院。雨风残。移根几度车轮转。佩环月下阑珊。柳绵飘荡。梨云掩黯。泪眼汍澜。 冉冉仙云乍返。翻柔荑晕碧。嫩蕋含丹。语燕渐来。流莺初弄。待团栾。花魂久被瑶台款。往时谁伴宫鬟。新妆休遣。离人镇日对看。 
又 樱桃 
芳春忆渺。到结子成阴。偏伊能早。画槛绣帘。休写来禽。招啼鸟。枝头密网千丝护。为柳絮、随风轻袅。露香星灿。生成艳冶。溜圆娇小。 还遣朱唇掩映。看腻红一捻。愁被花恼。金屋妆成。宫锦新裁。衣衫嫋。风光须让淮南占。去说与、离支闽峤。那堪樊素。情深累人梦绕。 
玉京秋 谱草窗 
深夜怯。疏帘弄清影。小庭明月。林飞乌鹊。梦回胡蝶。疑是晨钟动了。拂罗帷、莹似秋雪。景凄切。此时情绪。几人能说。 让我新词霏屑。耐宵深凉侵露袜。凝望到妆台明镜。一般幽洁。闲傍空阶。问若个、消受冰壶澄澈。锦衣叠。谁被邻鸡唤彻。 
小梅花 
孤灯碧。孤衾寂。夜乌相伴离人泣。拨鵾弦。拂花笺。说到无人解处倍缠绵。闲情他日犹惆怅。宛转新词深院贶。笔空投。泪暗流。辛苦人间。一赋是登楼。 欢宜早。人愁老。放怀休令金尊倒。忒凄其。自迷离。谁料青衫还与草痕齐。一年一度久肠断。眼见流年暗中换。户飞花。月笼纱。难道阮郎。春尽不归家。 
浪淘沙慢 
湿阴沍、云迷野渡。雾隐邨市。愁听渔舟远笛。情牵驿路离思。乍落叶、飘摇风暗起。扫门巷、转误童稚。念时节番番去何许。经冬客怀滞。 容易。镜中鬓影憔悴。想水驿山程行久。往事难再记。对似旧青衫。空自凝睇。归期漫计。尽客舟、来往当门流水。十七年来烟波里。移家惯、宛同转蚁。探芳信、墙阴花共蕊。任春去、荡逐天涯。且放浪。年年稳醉金尊里。 
夜飞鹊 落叶 
河桥送人处。都已辞枝。傍岸却自依依。秾花艳蕊曾随侍。如今不是将离。重来更知何日。待春风转后。柳便生稊。暂时去也。便天涯、恁用凄其。 逶迤平沙回望。余尘渐堆积。疑是成蹊。可否回思前度。深深荫暍。草绿还迷。新霜一拂。怎匆匆、便改芳姿。但徘徊衰草。延缘古道。惆怅长堤。 
氐州第一 自题小影 
磐石修篁。溪畔稳坐。荒邨休说栖隐。过眼韶华。依人岁月。容我萧闲自省。添得髭须。好认取、旧时心影。词赋关情。江湖放浪。十年俄顷。 难得良朋踪迹并。有周缦云严子文题辞 又何用、简编徐忖。旅况更番。归期未卜。正野塘春近。且休将、如意贴。萧楼寂、云沉意迥。待梦高唐。欲成眠、谁能睡稳。 
法曲献仙音 
书未三行。烛然半寸。过眼韶华容易。渐到天明。犹疑梦雨。且把绮怀抛弃。更相念、鸳衾畔。有人正酣睡。 转私计。想十年、漂泊江城。酌尊酒、未改当时兴致。辜负好丰姿。肯付与、衫青眉翠。早为遄归。芳春动、再联征骑。待林亭香满。龙脑共熏麝腻。 
垂杨 
东风几日。怎留人不住。更添金缕。睍睆流莺。依稀似欲迎人语。侬心纵使从君诉。奈飞燕、雕梁娇妒。傍长堤、一碧无情。任玉骢嘶去。 凄楚连宵苦雨。竟沾水渍泥。不堪重顾。鬓已如丝。笛中偏惹闲情绪。柔枝婀娜谁攀折。但赢得、离愁几许。年年踠地青青。休怨汝。 
壶中天慢 李易安酴醿春去小影 
酴醿开侯。早春光过了。芳时难觏。手折花枝将面映。天气恼人依旧。讶粉成团。疑冰簇水。好景须将就。销魂鬓影。轻衫红晕罗袖。 山馆此日闲情。词词翻玉井。海秋玉井山馆集有词咏易安小影 似莺簧微溜。我亦工愁簪笔久。自卷珠帘清昼。一样婵娟。者般憔悴。空把闲情逗。日长人静。闭门清簟相守。 
浣溪沙 荷叶 
青盖当年入洛阳。往时天水亦堪伤。谁家中妇靓新妆。 莫爱秋风珠露滴。还愁镜子渐飞霜。采莲且莫向横塘。 
高阳台 丙子清明题郭湘渠所持临宋人上河图一角画扇感今怀古念乱忧生触绪成吟不自觉其言之拉杂也 
飘拂微风。芊眠杨柳。上河时候清明。扇底嬉春。谁人一角重临。銮舆犹记曾来驻。更赵家、图画重寻。久消沉。梦华旧录。且说东京。 才人何事搜求苦。数弇州遗恨。直到而今。倦客相看。此时别自伤心。金戈铁马经过眼。看廿年、河外蜺旌。剩闲情。渡头艇子。打桨来迎。 
唐多令 
灯燄似凝脂。红心草恐非。羃烟煤、一样迷离。照得空庭都四彻。原不藉、蜡成堆。 影隔便难知。光留许众窥。也曾看、镜里蛾眉。窗外北风冰正沍。只微火、转凄其。 
虞美人 怀鲁仲实 
悠悠客鬓生华发。十载音书绝。枕函残梦醒微茫。瞥见南飞乌鹊、不成行。 故人识我词中意。说也先憔悴。蓬莱方丈不须游。近晶乘槎、直到海西头。 
买陂塘 
问西风、数行新雁。故人今向何许。衔来音信从谁至。宛转似将人语。休轻顾。便拆得封时、都是伤心句。此情最苦。剩凉月三更。盈盈血泪。化作杜鹃去。 空阶外。往日佳期已误。凄凉说与迟暮。清商一曲原萧爽。消受几多霜露。情莫怕。休再望南天、渺渺衡阳浦。锦笺附与。回首绛云飞。伤心只在。一点相思处。 
八六子 
罨重城。凄凄风雨都来。伴我孤征。渐湿雾凄迷不断。薄寒料峭还生。秋心暗惊。 沉沉不放新晴。倚槛慵开銮镜。临流罢抚银筝。漫忘却、他乡茱萸节近。黄花放后。白衣人远。但见拍水沙凫野渡。寥天云雁烟汀。黯销凝。匆匆又听橹声。 
院郎归 
风风雨雨到天涯。春归何处家。有人肠娄为莺花。莺花须自嗟。 眉黛浅。鬓云斜。乱红窗外遮。轻阴那不护韶华。偏教愁暮鸦。 
菩萨蛮 
荼蘼开后群芳歇。绿阴满院听鶗鴂。窗外老莺声。都教和泪听。 日长人倦午。芳草蝴蝶舞。瘦损小腰围。翩翩金翅衣。 
晓云和梦凝鸳帐。梨花如雪还相向。人在木兰艭。春波度远江。 归来梦莫续。潜伴诸郎宿。郎意若为寻。妾愁江水深。 
宫眉新样黄初吐。梦惊粉重西园雨。弱薄不胜衣。满园莺乱飞。 楼头花事寂。金雁无消息。怎得晚春时。薄情郎早归。 
画桥绿水沽春酒。鸟啼门外霏春柳。春色倍关心。闲庭芳草深。 花丛人似月。忙煞飞来蝶。帘外几番风。香闺梦正浓。 
思帝乡 
朝朝花花相映红。钿雀金蝉香阁。绣帷中。炉篆纱窗云雾。星眼倦朦胧。望到楼头不见。有归鸿。 
梦江南 
芳草岸。岸上玉骢嘶。红袖满楼招不见。桥边杨柳细如丝。春雨杏花时。 
更漏子 
玉楼寒。芳草碧。门外马嘶人迹。搴绣幕。拂银屏。风来夜不扃。 应念我。偏相左。鱼钥重门深锁。书不寄。梦无凭。窗纱一点灯。 
《春光好 》
烧蜡烛。照银屏。袖罗轻。暗忆扁舟下绿汀。布帆声。 新月半明半暗。浮云旋散旋生。只有些微看不见。两三星。 
《少年游》 
熏炉香烬。画堂烟暝。无语掩重门。梦未曾醒。灯先上了。帘外已黄昏。 窗儿独自看都黑。那个与温存。只有经行。玉阑干畔。留得旧啼痕。 
《青门引》 
梦里流莺啭。唤起春人都倦。砑笺莫漫去题红。雨丝风片。帘幕晚阴卷。 碧云冉冉遥山展。去也无人管。便寻画箧螺黛。可堪路隔天涯远。 
《菩萨蛮 》
晓妆未褪衣衫薄。昼长独上三层阁。帘卷对青山。眉痕新月弯。 含羞罗袖掩。自拂桃枝簟。銮镜绣帏中。花花相映红。 
《踏莎行》 
斜日楼台，平芜道路,玉骢嘶去无寻处,断霞一抹远山横,东风忽送行云住。 美景匆匆，华年负负，当筵空把金尊舞，尊前余沥且休挥，明朝帘外迷红雨。